CELEX: 32018R1671
Language: ro
Date: 2018-10-23 00:00:00
Title: Regulamentul (UE) 2018/1671 al Parlamentului European și al Consiliului din 23 octombrie 2018 de modificare a Regulamentului (UE) 2017/825 pentru a majora pachetul financiar aferent Programului de sprijin pentru reforme structurale și pentru a adapta obiectivul general al acestuia

12.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 284/3
               
            
         REGULAMENTUL (UE) 2018/1671 AL PARLAMENTULUI EUROPEAN ȘI AL CONSILIULUI
         din 23 octombrie 2018
         de modificare a Regulamentului (UE) 2017/825 pentru a majora pachetul financiar aferent Programului de sprijin pentru reforme structurale și pentru a adapta obiectivul general al acestuia
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 175 al treilea paragraf și articolul 197 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         având în vedere avizul Comitetului Regiunilor (2),
         hotărând în conformitate cu procedura legislativă ordinară (3),
         întrucât:
         
                     (1)
                  
                  
                     La cererea statelor membre, Uniunea poate sprijini eforturile acestora pentru îmbunătățirea capacității lor administrative de punere în aplicare a dreptului Uniunii.
                  
               
                     (2)
                  
                  
                     Programul de sprijin pentru reforme structurale (denumit în continuare „programul”) a fost instituit cu scopul de a consolida capacitatea statelor membre de a elabora și de a pune în aplicare reforme administrative și structurale de interes pentru Uniune, menite să promoveze creșterea, inclusiv prin acordarea de asistență pentru utilizarea eficientă și eficace a fondurilor Uniunii. Sprijinul în cadrul programului este acordat de către Comisie, la cererea unui stat membru, și poate acoperi o gamă largă de domenii de politică. Dezvoltarea unor economii și a unei societăți reziliente, întemeiate pe structuri economice, sociale și teritoriale solide, care să le permită statelor membre să absoarbă șocurile în mod eficient și să se redreseze rapid în urma acestora contribuie la coeziunea economică și socială și totodată valorifică potențialul de creștere. Statele membre ar trebui să încurajeze, în conformitate cu cadrul lor juridic, o contribuție și implicare corespunzătoare a administrației publice naționale și regionale și a părților interesate. Punerea în aplicare a unor reforme instituționale, administrative și structurale menite să promoveze creșterea și care sunt importante pentru statele membre, și implementarea efectivă a reformelor structurale de interes pentru Uniune sunt instrumente importante pentru realizarea unei astfel de evoluții.
                  
               
                     (3)
                  
                  
                     Comunicarea eficientă a acțiunilor și activităților programului și a rezultatelor acestora la nivelul Uniunii, la nivel național și regional, după caz, este esențială pentru creșterea gradului de sensibilizare cu privire la realizările programului, pentru asigurarea vizibilității și pentru furnizarea de informații cu privire la efectele sale pe teren.
                  
               
                     (4)
                  
                  
                     Având în vedere faptul că cererile de sprijin ar putea depăși resursele programului, cererile ar trebui să fie ierarhizate, unde este posibil, de către statul membru în cauză în cursul procedurii de solicitare a sprijinului. În acest context, ar trebui să se acorde atenție cererilor de sprijin care au legături cu semestrul european și cu domenii de politică legate de coeziune, inovare, ocuparea forței de muncă și o creștere inteligentă și durabilă. Programul ar trebui să vină în completarea altor instrumente, pentru a evita duplicările.
                  
               
                     (5)
                  
                  
                     Având în vedere că programul nu oferă finanțare statelor membre, ci doar sprijin tehnic, acesta nu vizează înlocuirea sau substituirea finanțării de la bugetele naționale.
                  
               
                     (6)
                  
                  
                     Statele membre au recurs din ce în ce mai mult la sprijinul acordat în cadrul programului, depășind cu mult așteptările inițiale. Conform estimărilor, cererile de sprijin primite de către Comisie pe parcursul ciclului 2017 au depășit semnificativ alocarea anuală disponibilă. Pe parcursul ciclului 2018, valoarea estimată a cererilor primite a fost de cinci ori mai mare decât resursele financiare disponibile pentru anul respectiv. Aproape toate statele membre au solicitat sprijin în cadrul programului, iar cererile au fost distribuite uniform între toate domeniile de politică acoperite de program.
                  
               
                     (7)
                  
                  
                     Întărirea coeziunii economice și sociale prin intermediul reformelor structurale, care sunt avantajoase pentru Uniune și în conformitate cu principiile și valorile Uniunii, este esențială pentru consolidarea rezilienței economice și pentru o participare reușită și asigurarea unei convergențe reale sporite în cadrul uniunii economice și monetare, asigurând stabilitatea și prosperitatea Uniunii pe termen lung. Acest aspect este la fel de important pentru statele membre a căror monedă nu este euro, în vederea pregătirii lor pentru aderarea la zona euro, ca și pentru statele din zona euro.
                  
               
                     (8)
                  
                  
                     Prin urmare, este oportun ca în obiectivul general al programului, în contextul contribuției sale ca răspuns la provocările de ordin economic și social, să se sublinieze că îmbunătățirea coeziunii economice și sociale, a competitivității, a productivității, a creșterii economice durabile și a creării de locuri de muncă, a investițiilor și a incluziunii sociale ar putea, de asemenea, să contribuie la pregătirea în vederea participării viitoare la zona euro a statelor membre a căror monedă nu este euro.
                  
               
                     (9)
                  
                  
                     În vederea urmăririi obiectivelor generale și a celor specifice, precum și în cadrul acțiunilor eligibile pentru a fi finanțate prin program, ar trebui remarcat faptul că acțiunile și activitățile programului ar putea de asemenea sprijini reforme menite să acorde asistență statelor membre în pregătirea lor pentru aderarea la zona euro, respectându-se, în același timp, principiul egalității de tratament între toate statele membre.
                  
               
                     (10)
                  
                  
                     Pentru a răspunde cererii crescânde de sprijin din partea statelor membre, precum și prin prisma necesității de a sprijini punerea în aplicare a reformelor structurale de interes pentru Uniune, inclusiv în statele membre a căror monedă nu este euro, în pregătirea lor pentru aderarea la zona euro, resursele financiare alocate programului ar trebui să fie majorate la un nivel suficient care să îi permită Uniunii să ofere sprijin pentru a răspunde nevoilor statelor membre solicitante și care să fie utilizat conform principiului bunei gestiuni financiare. Această creștere nu ar trebui să aibă un impact negativ asupra celorlalte priorități ale politicii de coeziune. În plus, statele membre nu ar trebui să fie obligate să își transfere resursele naționale și regionale alocate din fondurile structurale și de investiții europene.
                  
               
                     (11)
                  
                  
                     Pentru a oferi sprijin de bună calitate în mod cât mai prompt, Comisia ar trebui să fie în măsură să utilizeze o parte din pachetul financiar și pentru a acoperi costul aferent activităților de sprijin ale programului, cum ar fi cheltuielile legate de controlul calității și de monitorizare, precum și evaluarea proiectelor pe teren. Aceste activități sunt importante pentru a asigura eficiența punerii în aplicare a proiectului.
                  
               
                     (12)
                  
                  
                     Prin urmare, Regulamentul (UE) 2017/825 al Parlamentului European și al Consiliului (4) ar trebui modificat în consecință,
                  
               
                     (13)
                  
                  
                     Pentru a permite aplicarea promptă a măsurilor prevăzute în prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2017/825 se modifică după cum urmează:
            
                        1.
                     
                     
                        Articolul 4 se înlocuiește cu următorul text:
                        
                           „Articolul 4
                           Obiectiv general
                           Obiectivul general al programului este de a contribui la realizarea de reforme instituționale, administrative și structurale menite să favorizeze creșterea în statele membre prin acordarea de sprijin autorităților naționale pentru măsurile ce vizează reformarea și consolidarea instituțiilor, a guvernanței, a administrației publice și a sectorului economic și social ca răspuns la provocările de ordin economic și social, în vederea consolidării coeziunii, a competitivității, a productivității, a creșterii economice durabile, a creării de locuri de muncă, a investițiilor și a incluziunii sociale și în vederea contribuirii la o convergență reală în cadrul Uniunii, care ar putea pregăti, de asemenea, terenul pentru participarea la zona euro, în special în contextul proceselor de guvernanță economică, inclusiv prin acordarea de asistență pentru utilizarea eficientă, transparentă și eficace a fondurilor Uniunii.”
                        
                     
                  
                        2.
                     
                     
                        Se introduce următorul articol:
                        
                           „Articolul 5a
                           Sprijin în vederea pregătirii pentru aderarea la zona euro
                           În vederea urmăririi obiectivelor stabilite la articolele 4 și 5, și în cadrul acțiunilor eligibile menționate la articolul 6, programul poate finanța acțiuni și activități și în sprijinul reformelor care pot ajuta statele membre să se pregătească pentru aderarea la zona euro.”
                        
                     
                  
                        3.
                     
                     
                        Articolul 10 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Pachetul financiar pentru implementarea programului este stabilit la 222 800 000 EUR în prețuri curente.”;
                                    
                                 
                              
                                    (b)
                                 
                                 
                                    la alineatul (2) se adaugă următoarea teză:
                                    „Cheltuielile pot acoperi, de asemenea, costurile altor activități de sprijin, cum ar fi controlul calității și monitorizarea proiectelor de sprijin pe teren.”
                                 
                              
                  
                        4.
                     
                     
                        La articolul 16 alineatul (2) se adaugă următoarea literă:
                        
                                    „(f)
                                 
                                 
                                    punerea în aplicare a măsurilor de sprijin.”
                                 
                              
                  
         
            Articolul 2
            Prezentul regulament intră în vigoare în ziua următoare datei de publicare în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 23 octombrie 2018.
            
               
                  Pentru Parlamentul European
               
               
                  Președintele
               
               A. TAJANI
            
            
               
                  Pentru Consiliu
               
               
                  Președintele
               
               K. EDTSTADLER
            
         
         
            (1)  JO C 237, 6.7.2018, p. 53.
         
            (2)  JO C 247, 13.7.2018, p. 54.
         
            (3)  Poziția Parlamentului European din 11 septembrie 2018 (nepublicată încă în Jurnalul Oficial) și Decizia Consiliului din 9 octombrie 2018.
         
            (4)  Regulamentul (UE) 2017/825 al Parlamentului European și al Consiliului din 17 mai 2017 de instituire a Programului de sprijin pentru reforme structurale pentru perioada 2017-2020 și de modificare a Regulamentelor (UE) nr. 1303/2013 și (UE) nr. 1305/2013 (JO L 129, 19.5.2017, p. 1).